ALKOGOLLI MAHSULOTLAR SIFATI BOʻYIChA DAVLAT INSPEKSIYASI FAOLIYATI MASALALARI TOʻGʻRISIDA
(resolution, 2019-04-25)

Vazirlar Mahkamasining “Spirt, alkogolli mahsulotlar va tamaki mahsulotlari ishlab chiqarish va sotishni davlat tomonidan tartibga solishni takomillashtirish chora-tadbirlari toʻgʻrisida” 1999-yil 23-sentabrdagi 444-son qaroriga muvofiq Vazirlar Mahkamasi qaror qiladi: 1. Oʻzbekiston standartlash, metrologiya va sertifikatsiya agentligi huzuridagi Alkogolli mahsulotlar sifati boʻyicha davlat inspeksiyasi toʻgʻrisidagi Nizom hamda uning tuzilmasi 1-ilovaga muvofiq tasdiqlansin. 2. Belgilab qoʻyilsinki, Alkogolli mahsulotlar sifati boʻyicha davlat inspeksiyasi faoliyati Oʻzbekiston standartlash, metrologiya va sertifikatsiya agentligi mablagʻlari hisobiga mablagʻ bilan taʼminlanadi. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari M.3. Usmonov zimmasiga yuklansin. 1. Oʻzbekiston standartlash, metrologiya va sertifikatsiya agentligi huzuridagi Alkogolli mahsulotlar sifati boʻyicha davlat inspeksiyasi ishlab chiqarilayotgan spirt va alkogolli mahsulotlar sifati, mulkchilik shakllari va idoraviy boʻysunishidan qatʼi nazar, savdo va umumiy ovqatlanish korxonalari va tashkilotlarida, shu jumladan, Oʻzbekiston Respublikasi hududida joylashgan xorijiy investitsiyalar ishtirokidagi korxonalarda ularning saqlanishi, transportda tashilishi va sotilishi ustidan nazorat qiluvchi davlat organi hisoblanadi. 2. Alkogolli mahsulotlar sifati boʻyicha davlat inspeksiyasi oʻz faoliyatida Oʻzbekiston Respublikasi Konstitutsiyasiga, qonunlariga, Oʻzbekiston Respublikasi Oliy Majlisining qarorlari va boshqa hujjatlariga, Oʻzbekiston Respublikasi Prezidentining farmonlari va farmoyishlariga, Oʻzbekiston Respublikasi Hukumatining qarorlari va farmoyishlariga, boshqa qonun hujjatlariga hamda mazkur Nizomga amal qiladi. 3. Alkogolli mahsulotlar sifati boʻyicha davlat inspeksiyasi va uning mintaqaviy organlari Oʻzbekiston standartlash, metrologiya va sertifikatsiya agentligi huzuridagi Alkogolli mahsulotlar sifati boʻyicha davlat inspeksiyasining yagona tizimini tashkil etadi. 4. Alkogolli mahsulotlar sifati boʻyicha davlat inspeksiyasi oʻz faoliyatini ham bevosita, ham oʻzining mintaqaviy organlari orqali amalga oshiradi. 5. Alkogolli mahsulotlar sifati boʻyicha davlat inspeksiyasi tomonidan oʻz vakolatiga tegishli masalalar boʻyicha belgilangan tartibda qabul qilingan qarorlar, mulkchilik shakllaridan va idoraviy boʻysunishidan qatʼi nazar, korxonalar tomonidan bajarilishi majburiydir. 6. Alkogolli mahsulotlar sifati boʻyicha davlat inspeksiyasiga rahbarlik qilish Oʻzbekiston standartlash, metrologiya va sertifikatsiya agentligining buyrugʻi bilan lavozimga tayinlanadigan va lavozimidan ozod qilinadigan boshliq zimmasiga yuklanadi. Alkogolli mahsulotlar sifati boʻyicha davlat inspeksiyasi boshligʻi lavozimiga koʻra ayni bir paytda Standartlar va oʻlchovlarning yagonaligi taʼminlanishini nazorat qilish boʻyicha Oʻzbekiston Respublikasi davlat bosh inspektorining alkogolli mahsulotlar va spirt sifatini nazorat qilish masalalari boʻyicha oʻrinbosari hisoblanadi. 7. Alkogolli mahsulotlar sifati boʻyicha davlat inspeksiyasining davlat inspektorlari maxsus kimyo-texnologiya maʼlumotiga ega boʻlishlari kerak va belgilangan tartibda attestatsiyadan oʻtkazilishi shart. 8. Quyidagilar Alkogolli mahsulotlar sifati boʻyicha davlat inspeksiyasining asosiy vazifalari hisoblanadi: oziq-ovqat spirti va alkogolli mahsulotlarni ishlab chiqarish, saqlash, sotishda ularning sifatini nazorat qilish, sifatsiz va qalbaki alkogolli mahsulotlarning savdo tarmogʻiga kelib tushishini bartaraf etish; eksportga moʻljallangan alkogolli mahsulotlar ishlab chiqarishda xalqaro standartlar talablarini joriy etish va ularga erishish boʻyicha takliflar ishlab chiqish; spirt va alkogolli mahsulotlar ishlab chiqarishda foydalaniladigan xomashyo va yordamchi materiallar sifatini nazorat qilish; oziq-ovqat spirti va alkogolli mahsulotlar ishlab chiqaruvchi korxonalarga meʼyoriy-texnika hujjatlarini, ilgʻor texnologiyalarni joriy etish masalalari boʻyicha amaliy va uslubiy yordam koʻrsatish. 9. Alkogolli mahsulotlar sifati boʻyicha davlat inspeksiyasi va uning mintaqaviy davlat inspektorlari oʻzlariga yuklangan vazifalarga muvofiq: spirt va alkogolli mahsulotlar ishlab chiqaruvchi korxonalarda ularning sifati yuzasidan, shuningdek, koʻrsatib oʻtilgan mahsulotlarni saqlash va sotish bilan shugʻullanadigan tashkilotlarda qonun hujjatlarida belgilangan tartibda davlat nazoratini amalga oshiradilar; ishlab chiqarilayotgan va sotilayotgan mahsulotlar sifati boʻyicha isteʼmolchilar eʼtirozlarini tegishli choralar koʻrish uchun oʻrganadilar; zarur darajadagi sifatga ega boʻlmagan, shuningdek, meʼyoriy hujjatlarning belgilangan talablaridan chetga chiqqan holda oziq-ovqat spirti va alkogolli mahsulotlarni tayyorlash, ishlab chiqarish, saqlash va sotish hollari va sabablari toʻgʻrisidagi materiallarni umumlashtiradilar, tayyorlaydilar va “Oʻzstandart” agentligiga taqdim etadilar; amaldagi meʼyoriy-texnika hujjatlarini tahlil qiladilar, ularni qayta koʻrib chiqish, hisob va hisobotni takomillashtirish, ham xomashyo, ham tayyor mahsulotlar va yordamchi materiallarning tabiiy kamayishi meʼyorlari boʻyicha takliflar beradilar, mahsulotlar, ularni sinash usullari yuzasidan yangi meʼyoriy hujjatlarni ekspertiza qilishda va ishlab chiqishda qatnashadilar. qonun hujjatlarida belgilangan tartibda musodara qilingan spirt va alkogolli mahsulotlar sifati toʻgʻrisida xulosalar berishadi. ishlab chiqaruvchi korxonalarda ishlab chiqarilgan etil spirtining har bir turkumidan namunalarni ularning sifati normativ hujjatlar talablariga muvofiqligini aniqlash maqsadida sinab koʻradilar hamda sinab koʻrish natijalari boʻyicha etil spirti turkumining muvofiqligi yoxud ishlab chiqarish sikliga uni qoʻshimcha ishlov berish uchun qaytarish zarurligi toʻgʻrisida xulosa beradilar. 10. Alkogolli mahsulotlar sifati boʻyicha davlat inspeksiyasi va uning mansabdor shaxslari ularga mazkur Nizomda va tegishli yoʻriqnomalarda yuklangan oʻz funksiyalarining zarur darajada va oʻz vaqtida bajarilishi uchun javob beradilar. 11. Alkogolli mahsulotlar sifati boʻyicha davlat inspeksiyasining davlat inspektorlari belgilangan tartibda: qonun hujjatlariga muvofiq spirt va alkogolli mahsulotlar ishlab chiqaradigan, ularni saqlaydigan, sotadigan, mulkchilik shakllari va idoraviy boʻysunishidan qatʼi nazar, korxonalar va tashkilotlarga tekshirish uchun borish; oziq-ovqat spirti va alkogolli mahsulotlar ishlab chiqaruvchi, shuningdek, ularni saqlash hamda sotishni amalga oshiruvchi tekshirilayotgan korxonalar va tashkilotlarning rahbarlari va mutaxassislaridan tekshirish bilan bogʻliq masalalar boʻyicha zarur hujjatlar hamda tushuntirish xatlarini olish; chakana savdo qilish huquqini beruvchi maxsus ruxsat etish guvohnomasi beruvchi ijro etuvchi hokimiyat organlaridan alkogolli mahsulotlar sotuvchi savdo shoxobchalari roʻyxatini va ularning joylashgan oʻrnini soʻrash; zarur boʻlgan hollarda oziq-ovqat spirti va alkogolli mahsulotlar ishlab chiqaruvchi, shuningdek, ularni saqlash hamda sotishni amalga oshiruvchi tekshirilayotgan korxonalar va tashkilotlarning rahbarlariga aniqlangan qoida buzilishlarini belgilangan muddatda bartaraf etish toʻgʻrisida yozma koʻrsatmalar berish; meʼyoriy hujjatlar talablariga javob bermaydigan mahsulotlar sotishni taqiqlash yoki ishlab chiqarishni toʻxtatish toʻgʻrisida yozma koʻrsatmalar tayyorlash. Xoʻjalik yurituvchi subyektlar va ularning rahbarlariga nisbatan amaldagi qonun hujjatlarida belgilangan tartibda javobgarlik choralari koʻrish toʻgʻrisida “Oʻzstandart” agentligi rahbariyati orqali Vazirlar Mahkamasiga takliflar kiritish; korxonalarning texno-kimyoviy va mikrobiologik nazorat qilish xizmatlarining ahvoli va faoliyatini, texnologiya intizomiga, mahsulotlar namunalarini olish hamda akkreditatsiya qilingan va arbitraj laboratoriyalarda ularni sinovdan oʻtkazish yoʻli bilan tayyor mahsulotlarning sifatiga va xavfsizligiga rioya qilinishini tekshirish; ishlab chiqariladigan spirt va alkogolli mahsulotlarning sifati boʻyicha respublika hududida amalda boʻlgan meʼyoriy hujjatlar talablarining joriy etilishi va ularga rioya qilinishini nazorat qilish; alkogolli mahsulotlar va spirt ishlab chiqarish, ularni saqlash va sotish faoliyatini amalga oshiruvchi korxonalar va tashkilotlar rahbarlaridan Oʻzbekiston Respublikasi Hukumatining va vakolatli vazirliklar va idoralarning spirt va alkogolli mahsulotlar sifatini yaxshilashga doir qarorlari aniq va soʻzsiz bajarilishini talab qilish; “Oʻzstandart” agentligi orqali Vazirlar Mahkamasiga etil spirti va alkogolli mahsulotlar ishlab chiqarish faoliyatini amalga oshirish uchun berilgan litsenziyaning amal qilishini toʻxtatib turish, toʻxtatish yoki uni bekor qilish toʻgʻrisida takliflar kiritish huquqiga egadirlar. 12. Alkogolli mahsulotlar sifati boʻyicha davlat inspeksiyasi oʻz faoliyatida oʻziga yuklangan funksiyalar va vazifalarni bajarish uchun xoʻjalik faoliyati yurituvchi subyektlarni tekshirishlarni, reydlarni va nazorat qilishlarni oʻtkazishni rejalashtirishda, yuqori tashkilotlar uchun materiallar va axborotlarni umumlashtirish va tayyorlashda Nazorat organlari faoliyatini muvofiqlashtiruvchi respublika kengashi bilan oʻzaro hamkorlik qiladi. 13. Respublika Moliya vazirligi va Davlat soliq qoʻmitasining funksiyalari spirt va alkogolli mahsulotlarni ishlab chiqarish, saqlash va sotish bilan shugʻullanuvchi korxonalarni, soliqlar, yigʻimlar va boshqa majburiy toʻlovlarning toʻgʻri hisoblab chiqilishini hamda oʻz vaqtida toʻlanishini, shuningdek, alkogolli mahsulotlarning saqlanishi va harakatini, ularni sotishdan tushgan pul mablagʻlarining maqsadli foydalanilishini nazorat qilishdan iborat ekanligini hisobga olib, tekshirishlar vaqtida amaliy yordam koʻrsatish uchun zarur hollarda Alkogolli mahsulotlar sifati boʻyicha davlat inspeksiyasi inspektorlari jalb etiladilar. 14. Alkogolli mahsulotlar sifati boʻyicha davlat inspeksiyasi Vazirlar Mahkamasining etil spirti va alkogolli mahsulotlar ishlab chiqarish faoliyatini litsenziyalash komissiyasi bilan belgilangan tartibda oʻzaro hamkorlik qiladi. Komissiya yoki ishchi guruh qaroriga koʻra Alkogolli mahsulotlar sifati boʻyicha davlat inspeksiyasi inspektorlari litsenziya talablari va shartlariga litsenziatlar tomonidan rioya etilishini tekshirishga jalb qilinishi mumkin.